ΚΑΝΟΝΙΣΜΟΣ (ΕΟΚ) αριθ. 220/92 ΤΟΥ ΣΥΜΒΟΥΛΙΟΥ της 27ης Ιανουαρίου 1992 για την τροποποίηση του κανονισμού (ΕΟΚ) αριθ. 3285/83 για τη θέσπιση των γενικών κανόνων σχετικά με την επέκταση της ισχύος ορισμένων κανόνων που έχουν θεσπιστεί από τις οργανώσεις παραγωγών οπωροκηπευτικών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1603/91 (2), και ιδίως το άρθρο 15β παράγραφος 10,

την πρόταση της Επιτροπής,

Εκτιμώντας:

ότι το άρθρο 3 του κανονισμού (ΕΟΚ) αριθ. 3285/83 (3), όπως τροποποιήθηκε τελευταία από τον κανονισμό (ΕΟΚ) αριθ. 1011/89 (4), καθόρισε τα κριτήρια αντιπροσωπευτικότητας των οργανώσεων των παραγωγών, τόσο ως προς τον αριθμό των παραγωγών όσο και ως προς τον όγκο της διατιθεμένης στο εμπόριο παραγωγής, για την εφαρμογή του καθεστώτος επεκτάσεως ισχύος των κανόνων- ότι, μετά από μια αρχική περίοδο τριών ετών, η διάταξη αυτή απαιτούσε από τις οργανώσεις των παραγωγών την τήρηση υψηλοτέρου βαθμού αντιπροσωπευτικότητας, για να επιτραπεί η επέκταση ισχύος των κανόνων τους-

ότι, μετά από την εν λόγω αρχική περίοδο, διαπιστώθηκε ότι μεγάλος αριθμός οργανώσεων παραγωγών δεν μπορούσε να ανταποκριθεί στις μεγαλύτερες απαιτήσεις αντιπροσωπευτικότητας που τίθενται για το δεύτερο στάδιο του καθεστώτος επεκτάσεως ισχύος των κανόνων- ότι ο κανονισμός (ΕΟΚ) αριθ. 1011/89, για να λάβει υπόψη τη θετική δράση σε θέματα ρυθμίσεως της προσφοράς και αυξήσεως των αγορών που υπήρξε από τις δυναμικότερες από τις οργανώσεις αυτές, διατήρησε το βαθμό αντιπροσωπευτικότητας που απαιτείτο κατά τη διάρκεια της αρχικής περιόδου για μια συμπληρωματική περίοδο μερικών περιόδων εμπορίας για τις οργανώσεις οι οποίες, κατά την ημερομηνία αυτή, είχαν εντούτοις αυξήσει το βαθμό αντιπροσωπευτικότητάς τους από την έναρξη ισχύος του καθεστώτος και είχαν λάβει την επέκταση ισχύος ορισμένων από τους κανόνες τους και στα μη μέλη- ότι η ίδια παρέκκλιση εφαρμόστηκε για να ευνοηθεί, στην Ισπανία και στην Πορτογαλία, η θετική δράση των οργανώσεων των παραγωγών που αναγνωρίστηκαν μετά την προσχώρηση αυτών των χωρών-

ότι, μετά από αυτή τη δεύτερη περίοδο, δεν μπορεί να γίνει επίκληση των λόγων που δικαιολόγησαν την παράταση του μεταβατικού καθεστώτος όσον αφορά τις απαιτήσεις αντιπροσωπευτικότητας παρά μόνο για να ευνοηθεί η ανάπτυξη των δράσεων των οργανώσεων των παραγωγών στα νέα κράτη μέλη που επωφελούνται ακόμη του καθεστώτος της δεύτερης φάσης ή του δεύτερου σταδίου της μεταβατικής περιόδου προσχώρησης- ότι το εν λόγω μεταβατικό καθεστώς αντιπροσωπευτικότητας θα πρέπει, συνεπώς, να περιορισθεί στις οργανώσεις παραγωγών αυτών των κρατών μελών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3285/83 τροποποιείται ως εξής:

1. στο άρθρο 3, η παράγραφος 2 διαγράφεται-

2. στο άρθρο 3, η παράγραφος 3 αντικαθίσταται από το ακόλουθο κείμενο:

"3. Μια οργάνωση παραγωγών ή μια ένωση οργανώσεων παραγωγών που συνιστάται στην Ισπανία και στην Πορτογαλία θεωρείται ως αντιπροσωπευτική για την εφαρμογή του παρόντος καθεστώτος όταν συγκεντρώνει πλέον του 50 % των παραγωγών της οικονομικής περιφέρειας στην οποία ασκεί τη δραστηριότητά της και καλύπτει πλέον του 50 % της παραγωγής της περιφέρειας αυτής.

Οι κανόνες που αναφέρονται στο άρθρο 15β του κανονισμού (ΕΟΚ) αριθ. 1035/72, που θεσπίζονται από τις οργανώσεις ή τις ενώσεις των οργανώσεων των παραγωγών, που θεωρούνται ως αντιπροσωπευτικές κατ' εφαρμογή του πρώτου εδαφίου, δεν μπορούν να καταστούν υποχρεωτικοί για τους παραγωγούς μη μέλη που είναι εγκατεστημένοι στην οικονομική περιφέρεια, εάν μετά από διαβούλευση με όλους τους παραγωγούς της εν λόγω περιφέρειας, τουλάχιστον το ένα τρίτο αυτών έκαναν γνωστή την αντίθεσή τους.

Η παρούσα παράγραφος εφαρμόζεται έως το τέλος της πέμπτης περιόδου εμπορίας του ή των εν λόγω προϊόντων, που έπεται, ανάλογα με το θεωρούμενο κράτος μέλος, του τέλους της πρώτης φάσης ή του πρώτου σταδίου της μεταβατικής περιόδου προσχώρησης."

3. Το άρθρο 4 διαγράφεται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιανουαρίου 1992. Για το Συμβούλιο

Ο Πρόεδρος

A. MARQUES DA CUNHA

(1) ΕΕ αριθ. L 118 της 20. 5. 1972, σ. 1. (2) ΕΕ αριθ. L 149 της 14. 6. 1991, σ. 12. (3) ΕΕ αριθ. L 325 της 22. 11. 1983, σ. 8. (4) ΕΕ αριθ. L 109 της 20. 4. 1989, σ. 4.